གསུང་བཤད་གནང་མཁན་ཐོག་མ་དེ་སྔ་ཕྱི་ལོ་༡༩༨༩ལོར་རྒྱ་ནག་རྒྱལ་ས་པེ་ཅིང་གནམ་བདེ་སྒོ་མོའི་ཐང་ཆེན་དུ་མང་གཙོའི་ལས་འགུལ་སྤེལ་མཁན་ཨིན་ཡུལ་དུ་གནས་བཞུགས་མཁས་དབང་སྐུ་ཞབས་ཤའོ་ཅེང་ལགས་ཡིན་པ་དང་།ཁོང་གིས་དེང་སྐབས་རྒྱ་ནག་གཞུང་གིས་ཆབ་སྲིད་དང་དཔལ་འབྱོར་གྱི་དབང་ཤུགས་བརྒྱུད་རྒྱལ་སྤྱིའི་འགྲོ་བ་མིའི་ཐོབ་ཐང་གནས་སྟངས་ལ་བརྩི་མེད་རྡོག་རོལ་བཏང་བ་མ་ཟད།ངན་བྱས་ངོ་སོར་འཁྱེར་ནས་རྒྱལ་སྤྱིའི་སྡིངས་ཆ་འཛམ་གླིང་མཉམ་སྦྲེལ་རྒྱལ་ཚོགས་ལྟ་བུའི་ནང་སྤོབས་པ་ཆེན་པོས་རྒྱ་ནག་ནང་གི་འགྲོ་བ་མིའི་ཐོབ་ཐང་གི་གནས་སྟངས་ཐོག་འཁྱོག་བཤད་དང་།རང་ཉིད་ལ་སྐྱོན་བརྗོད་བྱེད་མཁན་ཚོར་སྡིགས་ར་གཏོང་བཞིན་ཡོད་པ།ལྷག་པར་ཕྱི་ལོ་༢༠༡༣ལོར་ཞི་ཅིན་པིང་སྲིད་འཛིན་ཆགས་རྗེས་རྒྱལ་ཚོགས་ནང་རྒྱ་ནག་ནང་གི་འགྲོ་བ་མིའི་ཐོབ་ཐང་གི་གནས་སྟངས་ལ་སྐྱོན་བརྗོད་དང་བསམ་འཆར་སོགས་འདོན་སྐབས་སྔར་ལས་གདེང་སྤོབས་ཆེ་རུ་ཕྱིན་ནས་ལན་འདེབས་བྱེད་བཞིན་པའི་རྒྱ་ནག་གཞུང་གི་སྲིད་བྱུས་ལངས་ཕྱོགས་གསར་པ་དེ་ནི་ཧ་ཅང་བློ་ཕམ་དགོས་པའི་གནས་སྟངས་ཤིག་ཡིན་སྟབས།ད་ཆ་རྒྱལ་ཚོགས་ཀྱི་ཚོགས་མིའི་ཁོངས་སུ་ཡོད་པའི་རྒྱལ་ཁབ་ཁག་གིས་མཉམ་རུབ་ཐོག་ནས་རྒྱ་ནག་གཞུང་གིས་རྒྱ་ནག་ནང་དུ་འགྲོ་བ་མིའི་ཐོབ་ཐང་ལ་བརྩི་མེད་རྡོག་རོལ་བཏང་དང་གཏོང་བཞིན་པའི་འགན་ཁུར་ཡོངས་རྫོགས་རྒྱ་ནག་དམར་པོའི་སྲིད་གཞུང་གིས་འཁྱེར་དགོས་པ་ཞིག་བཟོ་ཐུབ་ཆེད་འབད་བརྩོན་གནང་དགོས་པའི་འབོད་སྐུལ་ཡང་གནང་འདུག